На основу члана 44 Закона о култури („Службени гласник Републике Србије“, број 72/09), члана 37 Статута Града Ниша ("Службени лист Града Ниша", број 88/08) и члана 15 Одлуке о оснивању Позоришта лутака Ниш ("Службени лист града Ниша", број 2/11-пречишћен текст)

Скупштина Града Ниша на седници одржаној \_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Позоришта лутака Ниш за 2013. годину, број 17-5/13-03, који је донео Управни одбор ове установе на седници одржаној 08.01.2013. године.

II Програм рада Позоришта лутака Ниш за 2013. годину реализоваће се у складу са финансијским планом ове установе за 2013. годину.

III Решење доставити Позоришту лутака Ниш, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. дрМиле Илић

***О б р а з л о ж е њ е***

Управни одбор Позоришта лутака Ниш, на седници одржаној 08.01.2013. године донео је Програм рада Позоришта лутака Ниш за 2013. годину број 17-5/13-03.

У 2013. години Позориште лутака Ниш обележава 55 година рада, због чега ће за реализацију премијерних пројеката бити ангажовани домаћи аутори и сарадници, познате и признате личности у српском луткарству.

Позориште лутака Ниш у овој години планира пет премијерних и 24 репризне представе. Међу њима је представа Константин Велики којом се Позориште лутака укључује у прославу обележавања 1 700 година од доношења Миланског едикта. Представа на бајковит начин приказује како је мали дечак Константин из Наисуса постао Константин Велики. Ауторка текста фокусира пажњу на период од 304-337. године н.е. Поред тога што се бави животом цара Константина текст описује догађаје који су били пресудни како по њега, тако и по део царства којим је управљао.

Програмом је планирана и обнова две позоришне представе „Моцарт“ и „Мали принц“.

У 2013. години планира се извођење између 250 и 300 репризних представа, за публику из Ниша и најближег окружења. Као и предходних година планирају се организоване представе за децу из основних школа, вртића и других установа, као и извођење представа у слободним терминима за грађане.

Такође, ова установа планира учешће на око 10 фестивала у земљи и иностранству. Планира се и десетак гостовања широм Србије, укључујући и Косово и Метохију, са чијим образовним институцијама и колективним центрима, као и Центром за културу Приштине. Позориште лутака ће наставити да уступа бесплатне улазнице, спроводи хуманитарне акције и организује представе хуманитарног карактера.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Позоришта лутака Ниш за 2013. годину.

По овлашћењу-Начелник

Управе за образовање, културу,

омладину и спорт

\_\_\_\_\_\_\_\_\_\_\_\_\_\_\_

Јелица Велаја